Sur la kovrilo de la februara almanako, kiun mi ricevis nur en septembro, okulfrape kontrastas blanko kaj ruĝo nigrafone – foto “Kokoso, ruĝa kapsiko kaj tomatetoj” de Laura San Segundo. La botanikan temon daŭrigas rubrikaj bildoj prenitaj el Hortus Eystettensis (Ĝardeno de Eichstätt), verko de la apotekisto kaj botanikisto Basilius Besler, konsiderata kiel “perlo de la botanika literaturo”.
#000002
La fama ĉina esperantisto Bakin estas omaĝata per republikigo de tri liaj originalaj prozaĵoj, kun enkondukaj informoj kaj komentoj. Sekvas noveloj de niaj samtempuloj: Muta nature de Sten Johansson kaj Bastardo de Spomenka Štimec. Kuzo de Jorge Camacho solas en la sekcio de originala poezio.
#000003
Per la traduko de Suso Moinhos ni konatiĝas kun la verko Abstrakta naturo 1 de la rumanino Iulia Militaru (en la rusa lingvo mankas ne nur ŝiaj verkoj, sed eĉ informoj pri ŝi). Ankaŭ antologieto de la galega poeto Celso Emilio Ferreiro ŝuldiĝas al la traduklaboro de Moinhos. Poemo de la usona verkisto Eric Paul Shaffer aperas en la traduko de Catherine B. Krause.
#000005
Pli ol duonon da almanako okupas artikoloj, eseoj, intervjuo kaj recenzoj. Humphrey Tonkin komparas la du transvivintojn, partoprenintojn de la Unua Mondmilito – Tivadar Soros kaj Julio Baghy – ambaŭ spertis militkaptitecon en Siberio kaj ambaŭ esprimis beletre siajn travivaĵojn. Komuna por ambaŭ estas krome la revuo Literatura Mondo, kiu ekaperis en 1922.
#000006
Vinagra recenzo, laŭ la memdifino de ĝia aŭtoro, Sten Johansson, estas dediĉita al la Belarta rikolto, volumetoj, kiujn konsistigas la premiitaj verkoj de la Belartaj konkursoj de UEA. Johansson analizas la premiitajn prozaĵojn el 2013-2017 kaj trovas, ke la plejmultaj el ili estas “malmodernaj, sentimentalaj edifaĵoj, senspritaj rakontoj, enuaj priskriboj”. Al la estontaj konkursontoj li rekomendas ... legi, jes, tiel!
#000007